Temeljem članka 20. stavak 1. podstavak 5., članka 35. stavak 1. točka 2. Zakona o lokalnoj i područnoj (regionalnoj) samoupravi ("Narodne novine" broj 33/01., 60/01., 129/05., 109/07., 125/08., 36/09., 150/11., 144/12., 123/17., 98/19. i 144/20.) i članka 30. stavak 1. točka 2. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20., 2/21. i 2/25.), a u svezi članka 4. stavak 1. točka 63. i članka 33. stavak 3. Zakona o prijevozu u cestovnom prometu ("Narodne novine" broj 41/18., 98/19., 30/21., 89/21., 114/22. i 136/24.), Skupština Osječko-baranjske županije donijela je na _____ sjednici __________ 2026. godine

O D L U K U 

o subvencioniranju županijskog linijskog 
prijevoza putnika na području 
Osječko-baranjske županije

I. 
OPĆE ODREDBE

Članak 1.

Ovom Odlukom uređuje se namjena, kriteriji i postupak za dodjelu subvencija iz proračuna Osječko-baranjske županije (u daljnjem tekstu: Županija) prijevoznicima koji na temelju važećih dozvola pružaju uslugu županijskog linijskog prijevoza putnika na području Osječko-baranjske županije (u daljnjem tekstu: prijevoznici).

Ovom Odlukom uređuje se i način uključivanja jedinica lokalne samouprave u subvencioniranje županijskog linijskog prijevoza putnika na području Osječko-baranjske županije.

Članak 2.


Izrazi koji se koriste u ovoj Odluci, a imaju rodno značenje, odnose se jednako na muški i ženski spol.

II. 
NAMJENA I KRITERIJI ZA IZRAČUN I DODJELU SUBVENCIJE

Članak 3.


Subvencije se dodjeljuju za očuvanje funkcionalnosti sustava županijskog linijskog prijevoza putnika, održavanje redovnog javnog prijevoza te osiguravanje odgovarajuće prometne povezanosti na cijelom području Županije.


Subvencije se dodjeljuju:

· za svaku liniju županijskog linijskog prijevoza putnika sukladno kriterijima iz članka 4. ove Odluke te 
· za svaku prodanu pojedinačnu kartu na svim linijama županijskog linijskog prijevoza putnika na području Županije.
Prijevoznici kojima se dodijeli subvencija za svaku liniju županijskog linijskog prijevoza putnika, obvezni su cijene pojedinačnih karata na svim linijama županijskog linijskog prijevoza putnika, sniziti za 1,00 euro u odnosu na cijene koje su važile na dan 1. travnja 2026. godine i pružati uslugu županijskog linijskog prijevoza putnika na svim linijama za koje imaju ishođene važeće dozvole za prijevoz, do početka pružanja usluge županijskog linijskog prijevoza putnika temeljem ugovora o javnoj usluzi.
Cijene pojedinačnih karata snižene na razinu iz prethodnog stavka, prijevoznici ne smiju povećavati do početka pružanja usluge županijskog linijskog prijevoza putnika temeljem ugovora o javnoj usluzi.

Prijevoznici su dužni početi prodavati karte po sniženim cijenama, najkasnije u roku od 8 dana od dana sklapanja ugovora o dodjeli subvencije između Županije i prijevoznika.
Članak 4.


Prijevoznicima se za svaku liniju županijskog linijskog prijevoza putnika, dodjeljuje subvencija sukladno sljedećim kriterijima:

· za svaku liniju županijskog linijskog prijevoza putnika čija dužina, sukladno važećoj dozvoli, iznosi do 20 kilometara, dodjeljuje se subvencija u iznosu od 1.800,00 eura,

· za svaku liniju županijskog linijskog prijevoza putnika čija dužina, sukladno važećoj dozvoli, iznosi od 20,1 do 40 kilometara, dodjeljuje se subvencija u iznosu od 2.300,00 eura i
· za svaku liniju županijskog linijskog prijevoza putnika čija dužina, sukladno važećoj dozvoli, iznosi više od 40 kilometara, dodjeljuje se subvencija u iznosu od 2.800,00 eura.

Županija će subvenciju iz prethodnog stavka isplatiti prijevoznicima jednokratno, u iznosu koji će biti utvrđen aktom župana o dodjeli subvencije iz članka 13. stavak 1. ove Odluke.

Članak 5.

Uz subvenciju iz članka 4. stavak 1. ove Odluke, prijevoznicima se dodjeljuje i subvencija u iznosu od 1,00 eura za svaku prodanu pojedinačnu kartu na svim linijama županijskog linijskog prijevoza putnika na području Županije, u razdoblju od osmog dana od dana sklapanja ugovora iz članka 3. stavka 4. ove Odluke do 31. prosinca 2026. godine.
Subvenciju iz prethodnog stavka Županija će isplaćivati prijevoznicima u mjesečnim obrocima, najkasnije do petnaestog dana u tekućem mjesecu, za prethodni mjesec, a temeljem podataka o prodanim pojedinačnim kartama za prethodni mjesec.
Podatke o prodanim pojedinačnim kartama za prethodni mjesec, prijevoznici su dužni dostaviti upravnom tijelu Županije nadležnom za poslove prometa, najkasnije do sedmog dana tekućeg mjeseca.

Podatci iz prethodnog stavka dostavljaju se na obrascu izjave o broju prodanih pojedinačnih karata iz članka 8. stavka 2. ove Odluke.
Članak 6.


Ukupni iznos dodijeljenih subvencija ne može biti veći od iznosa koji je za tu namjenu planiran u proračunu Županije.
III.
POSTUPAK DODJELE SUBVENCIJE
Članak 7.

Postupak dodjele subvencije pokreće se i provodi temeljem javnog poziva koji objavljuje župan.

Javni poziv se objavljuje na internetskoj stranici Županije i otvoren je u rokovima određenim planom dodjele potpora.

Članak 8.

· 
Javni poziv sadrži podatke osobito o:

· nazivu tijela koje objavljuje javni poziv,

· namjeni za koju se dodjeljuje subvencija,

· kriterijima za dodjelu subvencije,

· iznosu sredstava planiranom u proračunu za tu namjenu,

· načinu, mjestu i roku podnošenja prijave, 

· postupku odlučivanja i načinu objave odluke o dodjeli subvencije i

· postupku i razlozima za podnošenje prigovora.

Uz javni poziv objavljuju se i potrebni obrasci koje utvrđuje župan, obrazac prijave za dodjelu subvencije, obrazac izjave o broju prodanih pojedinačnih karata i obrazac ugovora o dodjeli subvencije.

Članak 9.


Uz prijavu za dodjelu subvencije na propisanom obrascu, prilaže se i tablični prikaz svih linija koje se prijavljuju za dodjelu subvencije te izvadak iz sudskog registra.


Tablični prikaz iz prethodnog stavka mora sadržavati sljedeće podatke: 

· broj linije u upisniku izdanih dozvola županijskog linijskog prijevoza,

· naziv linije s naznačenim mjestom polaska i mjestom dolaska i
· dužinu linije iskazanu u kilometrima, a prema ovjerenom voznom redu koji je sastavni dio važeće dozvole.

Članak 10.

Radi obavljanja poslova vezanih uz postupak dodjele subvencije prijevoznicima župan imenuje Povjerenstvo za provedbu postupka subvencioniranja županijskog linijskog prijevoza putnika na području Osječko-baranjske županije (u daljnjem tekstu: Povjerenstvo). 

Povjerenstvo ima predsjednika i četiri člana.


Na pitanja o radu Povjerenstva koja nisu uređena ovom Odlukom primjenjuju se odredbe općeg akata kojim se uređuje rad stalnih radnih tijela Županije koja imenuje župan.

Članak 11. 


U izvršavanju svoje zadaće Povjerenstvo obavlja sljedeće poslove: 

· razmatra podnesene prijave te utvrđuje njihovu pravodobnost i potpunost te jesu li ispunjeni uvjeti iz javnog poziva, 

· predlaže županu dodjelu subvencije prijevoznicima koji ispunjavaju uvjete iz javnog poziva, a s obzirom na traženi iznos subvencije i osigurana sredstva u proračunu za tu namjenu, te ga izvještava o nepotpunim prijavama i

· obavlja po potrebi i druge poslove vezane uz provedbu ove Odluke. 

Članak 12. 


Nepotpune prijave se ne razmatraju, a o tome se izvještavaju podnositelji prijave.

Članak 13.


Po prijedlogu Povjerenstva župan donosi akt o dodjeli subvencije prijevoznicima. Aktom župana se utvrđuju prijevoznici kojima se dodjeljuje subvencija, namjena za koju se dodjeljuju sredstva i iznos sredstava koji se dodjeljuje iz proračuna Županije.


Akt župana o dodjeli subvencije se objavljuje na internetskoj stranici Županije u roku od 8 dana od dana njegova donošenja i nije konačan do isteka roka za prigovor, odnosno do donošenja odluke o pristiglim prigovorima. 


Smatra se da su prijavitelji kojima je dodijeljena subvencija obaviješteni o rezultatima dodjele subvencije objavom akta župana na internetskoj stranici Županije, a prijavitelji kojima subvencija nije dodijeljena ili čija je prijava nepotpuna, obavještavaju se o tome putem elektroničke pošte u roku od 8 dana od dana donošenja akta župana.

Članak 14.


Podnositelji prijave na javni poziv mogu podnijeti prigovor na akt župana o dodjeli subvencije u roku od 8 dana od dana njegove objave na internetskoj stranici Županije, odnosno u roku od 8 dana od dana zaprimanja obavijesti o tome da im subvencija nije dodijeljena, odnosno zaprimanja obavijesti o nepotpunoj prijavi.


O podnesenim prigovorima župan odlučuje u roku od 15 dana od dana isteka rokova iz stavka 1. ovoga članka. 


Istekom roka za prigovor, odnosno donošenjem odluke župana o pristiglim prigovorima, akt o dodjeli subvencije postaje konačan.

Članak 15.


S prijevoznicima kojima se odobre sredstva iz proračuna Županije zaključuje se ugovor. Ugovorom se uređuju međusobna prava i obveze.


Ugovor osobito sadrži odredbe o aktu župana o dodjeli subvencije, namjeni za koju se dodjeljuje subvencija, iznosu dodijeljenih sredstava, kontroli namjenskog trošenja sredstava i obvezi povrata neutrošenih sredstava ili nenamjenski utrošenih sredstava.

Članak 16.


Odobrenu subvenciju korisnik subvencije može koristiti isključivo za troškove povezane s obavljanjem županijskog linijskog prijevoza putnika i održavanje funkcionalnosti istog na linijama prijavljenim za dodjelu subvencije.
IV.
UKLJUČIVANJE JEDINICA LOKALNE SAMOUPRAVE U SUBVENCIONIRANJE ŽUPANIJSKOG LINIJSKOG PRIJEVOZA PUTNIKA NA PODRUČJU ŽUPANIJE

Članak 17.


U subvencioniranje županijskog linijskog prijevoza putnika mogu se uključiti sve jedinice lokalne samouprave s područja Županije.


Jedinice lokalne samouprave koje prihvate sudjelovanje u subvencioniranju županijskog linijskog prijevoza putnika svojim odlukama utvrđuju linije koje će subvencionirati, a prema tabličnom prikazu iz članka 9. ove Odluke,  koji će im dostaviti upravno tijelo Županije nadležno za poslove prometa.
Iznos subvencije kojim će se jedinice lokalne samouprave uključiti u subvencioniranje županijskog linijskog prijevoza putnika ne može biti manji od iznosa utvrđenih člankom 4. stavkom 1. ove Odluke. 

Međusobni odnosi Županije i jedinica lokalne samouprave iz stavka 2. ovoga članka uređuju se sporazumom.

V.
ZAVRŠNE ODREDBE 
Članak 18.

Administrativne, tehničke i stručne poslove vezane uz provedbu ove Odluke obavlja upravno tijelo Županije nadležno za poslove prometa.
Članak 19.


Stupanjem na snagu ove Odluke prestaje važiti Odluka o dodjeli subvencije prijevoznicima koji pružaju uslugu županijskog linijskog prijevoza putnika na području Osječko-baranjske županije ("Županijski glasnik" broj 12/24.).
Članak 20.

Ova Odluka stupa na snagu prvog dana od dana objave u "Županijskom glasniku". 

KLASA: 

URBROJ: 

Osijek, 


PREDSJEDNIK 


Tomislav Rob

